ประชาชนขึ้นทางด่วนฟรี 3 สายทาง 13-14 กรกฎาคมนี้
การทางพิเศษแห่งประเทศไทย หรือ กทพ. แจ้งว่า เนื่องในวันพุธที่ 13 กรกฎาคม 2565 ซึ่งตรงกับวันอาสาฬหบูชา และวันพฤหัสบดีที่ 14 กรกฎาคม 2565 ตรงกับวันเข้าพรรษา กทพ. ได้ยกเว้นการเก็บค่าผ่านทางพิเศษ รวม 3 สายทาง ตั้งแต่เวลา 00.01 น. ของวันที่ 13 กรกฎาคม 2565 ถึงเวลา 24.00 น. ของวันที่ 14 กรกฎาคม 2565 บนทางพิเศษเฉลิมมหานคร จำนวน 19 ด่าน ทางพิเศษศรีรัช จำนวน 31 ด่าน ทางพิเศษอุดรรัถยา จำนวน 10 ด่าน รวมจำนวน 2 วัน ซึ่งเป็นวันหยุดราชการประจำปีตามประกาศสำนักนายกรัฐมนตรี ตามที่ กทพ. บริษัท ทางด่วนและรถไฟฟ้ากรุงเทพ จำกัด (มหาชน) (BEM) และบริษัท ทางด่วนกรุงเทพเหนือ จำกัด (NECL) ร่วมปฏิบัติตามเงื่อนไขสัญญาสัมปทานโครงการระบบทางด่วนขั้นที่ 2 ทางพิเศษศรีรัชรวมถึงส่วน D และสัญญาโครงการทางด่วนสายบางปะอิน-ปากเกร็ด ทางพิเศษอุดรรัถยา ฉบับแก้ไขใหม่ เพื่อเป็นการอำนวยความสะดวกในการเดินทางของประชาชนในวันหยุด